A Bizottság határozata
(1996. október 4.)
az építési termékekről szóló 89/106/EGK tanácsi irányelv 20. cikkének végrehajtásáról szóló 94/611/EK határozatban előírt, az A. osztályokba tartozó "nem tűzveszélyes" termékek listájának felállításáról
(EGT vonatkozású szöveg)
(96/603/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 93/68/EGK irányelvvel [1] módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2],
tekintettel az építési termékekről szóló 89/106/EGK tanácsi irányelv [3] 20. cikkének végrehajtásáról szóló, 1994. szeptember 9-i 94/611/EK bizottsági határozatra és különösen annak 1. cikke (1) bekezdésére,
mivel a 89/106/EGK irányelv 3. cikkének (2) bekezdése megállapítja, hogy az építményeknél az országos, regionális vagy helyi szinteken jelentkező különböző védelmi szintek figyelembevétele érdekében minden alapvető követelményen belül több osztályt lehet felállítani az értelmező dokumentumokban és műszaki előírásokban;
mivel a 89/106/EGK tanácsi irányelv [4] értelmező dokumentumaival összefüggő bizottsági közleményhez csatolt 2. sz. "biztonság tűz esetén" című értelmező dokumentum 4.2.1. pontja igazolja azt az igényt, hogy az alapvető követelménynek több szintje legyen az építmény típusa, hasznosítása, helye, annak elrendezése és a vészhelyzetben rendelkezésre álló berendezések függvényében;
mivel a 2. sz. értelmező dokumentum 2.2. pontja a "biztonság tűz esetén" alapvető követelmény végrehajtására irányuló számos olyan összefüggő intézkedést sorol fel, amelyek összessége hozzájárul az egyes tagállamokban különböző módon felépíthető tűzbiztonsági stratégia meghatározásához;
mivel a 2. sz. értelmező dokumentum 4.2.3.3. pontja megjelöli az egyik, a tagállamokban elterjedt intézkedést, amely abban áll, hogy a tűz és a füst keletkezését és terjedését a keletkezési helységre (vagy adott területre) szorítják azáltal, hogy korlátozzák az építési termékek hozzájárulását a tűz teljes kialakulásához;
mivel az alapvető követelmény osztályainak meghatározása részben az ilyen jellegű korlátozás mértékétől függ;
mivel a korlátozás mértéke csak az anyag különböző, a tűzzel szembeni viselkedés területén mutatott teljesítményszintjeivel fejezhető ki, az anyagok végfelhasználási feltételei mellett;
mivel a 2. sz. értelmező dokumentum 4.3.1.1. pontja megállapítja, hogy annak érdekében, hogy értékelni lehessen az anyagok tűzzel szembeni viselkedését, egy összehangolt megoldást kell kidolgozni, amely lehetséges valós tűzesetek forgatókönyvéhez kapcsolódó teljes léptékű vagy laboratóriumi vizsgálatokat is alkalmazhat;
mivel ez a megoldás egy olyan osztályozási rendszerből áll, amely nem található meg az értelmező dokumentumban, de amelyet a 94/611/EK határozattal elfogadtak;
mivel a 94/611/EK határozatban megfogalmazott osztályozási rendszerben a "nem tűzveszélyes" kategóriát azon anyagok számára alkották, amelyeket nem szükséges tűzzel szembeni viselkedés szempontjából vizsgálni és amelyekre az 1. és 2. táblázat A. osztályokként, továbbá az 1. táblázat "nem éghető anyagok listája"-ként hivatkozik;
mivel a 89/106/EGK irányelv 20. cikkének (2) bekezdése megjelöli a követelményosztályok felállításához szükséges rendelkezések elfogadásakor követendő eljárást, amennyiben az értelmező dokumentumok azokat nem tartalmazzák;
mivel az e határozatban foglalt intézkedések összhangban állnak az építésügyi állandó bizottság véleményével,
ELFOGADTA EZT A HATÁROZATOT:
1. cikk
Az e határozat mellékletében felsorolt anyagok és a belőlük készült termékek kis gyulladáspontjuk miatt és a mellékletben meghatározott körülmények között a 94/611/EK határozat mellékletének 1. és 2. táblázatában meghatározott A. osztályokba sorolandók ("nem tűzveszélyes").
Az osztályozáshoz ezen anyagok és a belőlük készített termékek tűzzel szembeni viselkedésre vonatkozó vizsgálatára nincsen szükség.
2. cikk
Ennek a határozatnak a tagállamok a címzettjei.
Kelt Brüsszelben, 1996. október 4-én.